מכונית נוספת הנכנסת לסגמנט רכבי הקופה הספורטיביים והסופר מהירים, הינה הקונטיננטל GT ספיד. נכון, אין מדובר במכונית חדשה לחלוטין, אלא בגרסה חדישה אותה משווקת היצרנית לדגם הותיק. ליתר דיוק מדובר על דגם הקיים כבר כ- 15 שנים, אך היצרנית דואגת לשמר אותו על ידי שיווק גרסאות מתוחות פנים לצד שידרוגים שונים.
הדגם המחודש מגיע אל פס הייצור עם חזית חדשה המעוצבת כיאה לקו העיצוב המעודכן של בנטלי בשנים האחרונות, אך חשוב מכך, מתחת למכסה המנוע שוכן לו דגם מחודש של מנוע הבנזין בנפח 6.0 ליטרים של היצרנית (תוצרת פולקסוואגן כמובן). המנוע העוצמתי מגיע בתצורת W12 עם צמד מגדשי טורבו והספק אדיר של 642 סוסים צוהלים. או במספרים פשוטים יותר, 3.9 שניות ל- 100 קמ"ש מעמידה ומהירות סופית של 331 קמ"ש. נתונים סופר מרשימים אלו מתאפשרים למרות גודלה ומשקלה הגבוה יחסית של הקונטיננטל GT.
דגם הספיד של הבנטלי קונטיננטל לשנת 2017 יכלול מספר שינויים קוסמטיים כאשר אחד מהם הוא עיצוב מחדש של הפגושים שמקבלים עיצוב שרירי וספורטיבי יותר מבעבר. גלגלי המכונית יגיעו במידה נדיבה ומגוון צבעים ייחודים לדגם, וגם תא הנוסעים יקבל נגיעות ייחודיות עם חלקים שונים שייוצרו מסיבי פחמן. למי שלא מסתפק בכך ורוצה למתוח את הייחודיות של הדגם אפילו עוד קצת, תציע היצרנית גרסת BLACK EDITION שתציע לרוכשים ספילטר קדמי, חצאיות צד ודיפיוזר אחורי, חישוקי מגנזיום בקוטר 21 אינץ' הצבועים בשחור, כאשר גם הקאליפרים ייצבעו גם הם. להשלמת המראה יגיעו תגיות שם הנושאות את כיתוב הדגם, תפירות ייחודיות בסלון הרכב בגוונים מנוגדים וכסאות ספורט מדגם Mulliner GT.